– Da vil vi ha mye mer fakta på bordet, om hvor mye det vil koste, om hvordan et tunnellinnslag i sentrum vil se ut, og hvor det faktisk skal være, sier Aps fylkesordførerkandidat Anne Gine Hestetun.

Som kjent er Ap i Bergen imot en Bybane langs Bryggen. Men de vil også ha makt, og makten – dersom valgresultatet tilsier det – går mest trolig gjennom sentrum. Partiene der vil ha Bybanen langs Bryggen.

– Tror du at et løfte om en slik «dobbelregulering» vil være tilstrekkelig for å få KrF og Venstre med på et nytt byråd i Bergen?

– Dette handler om å få til gode løsninger for byen, ikke om byrådssamarbeid. Min personlige mening er at dobbeltregulering er den mest forsvarlige måten å gå frem på nå, svarer Hestetun til det.

Flertall for...

Bybanedebatten handler stort sett om følelser. Skal vi tro Hestetun er det mer fakta hun vil ha.

Her er et faktum: På oppdrag av BA Infact har spurt 1020 bergenserne om Bybanen til Åsane bør gå langs Bryggen eller i tunnel fra Rådhuskvartalet.

Av de som har gjort seg opp en mening svarer 62 prosent at de vil ha Bybanen i tunnel, mens 38 prosent vil ha den langs Bryggen.

I Hestetuns eget parti er det litt dårligere stemning for Bryggen enn for snittet av bergenserne. Ap gikk inn for å bygge Bybanen i tunnel fra Peter Motzfeldts gate, gaten som går mellom rådhuskvartalet og det gamle bygget til Sparebanken Vest.

Likevel foreslår Hestetun at man bør planlegge bybanen mot Åsane i to retninger, en langs Bryggen og en i tunnel fra rådhuskvartalet. Hun kan fort ende med å ha mye å gjøre med saken.

Dersom hun blir fylkesordfører, slik målingene så langt peker på at hun blir, så er det hun som blir politisk ansvarlig for selve byggingen av Bybanen.

Det har seg slik at kommunen bestemmer hvor bybanen skal gå, mens fylkeskommunen bygger banen.

Tre betaler, ikke Bergen

Finansieringen er i dag et spleiselag mellom bilistene, fylkeskommunen og staten. Slik er det tenkt å være i fortsettelsen, alle partier har lovet å øke det statlige bidraget til byggingen av Bybanen.

Hestetun sier at dess mer staten skal betale, dess mer trolig vil den blande seg inn i lokale avgjørelser.

– Vi må forhindre løsninger som blir torpedert. Vi har allerede brukt altfor lang tid, men personlig er jeg oppriktig lei meg for at vi ikke valgte å regulere begge alternativene.

– Men ditt eget parti lot et representantskap ta stilling til denne saken, før alle utredningene var på plass. Hva synes du om det?

– Jeg var ikke med på den prosessen, og jeg ønsker ikke å kommentere det siden jeg ikke vet hva som lå til grunn for det valget.

Erfaringsmessig ignorerer tunneltilhengerne fakta i denne saken Erlend Horn

Kontiunerlig utbygging

Hestetun sier at hun ikke tror helt på det som byrådsleder Martin Smith-Sivertsen sier, at man får «tilnærmet kontinuerlig» utbygging av Bybanen, ved å bygge den mot Fyllingsdalen først.

– Jeg vil bli positivt overrasket om det skjer. Det er fortvilende hvis det ikke skjer. Vi har en stor befolkningsvekst foran oss og fylkeskommunen og bystyret har vedtatt at veksten i transportbehov skal tas med kollektiv. Det blir umulig om vi ikke klarer å komme oss videre med Bybanen, sier Hestetun.

Erlend Horn i Venstre, sier at Hestetuns utspill er et «positivt signal fra et tunnelparti» og han legger til at han ikke avvisende til en slik løsning.

– Jeg er rimelig sikker på at en dobbeltregulering vil vise at en dagløsning vil være mye bedre enn en tunnelløsning. Erfaringsmessig ignorerer tunneltilhengerne fakta i denne saken, så skal dette være noen vits i må det også følge med en binding om at man skal lytte til hva reguleringsporisessen faktisk viser og hva fagfolk anbefaler, sier Horn.

Bør Bybanen til Åsane gå langs Bryggen eller i tunnel fra Rådhuskvartalet?

Parti Bryggen Tunnel Parti Bryggen Tunnel Ap 37,0 63,0 Venstre 69,6 30,4 Frp 23,0 77,0 SV 79,3 20,7 H 35,9 64,1 Sp 25,0 75,0 KrF 64,2 35,8 MDG 38,6 61,4

* Svar i prosent. Dette er de som har gjort seg opp en mening. 1020 bergensere er spurt. Infact-måling.